**Bob Boughner** (s. 8. maaliskuuta 1971 Windsor, Ontario, Kanada) on kanadalainen jääkiekkovalmentaja ja entinen jääkiekkoilija, pelipaikaltaan puolustaja. Hän on toiminut kaudesta 2019–2020 alkaen NHL-seura San Jose Sharksin päävalmentajana.

Ura
---

### Pelaajana

Ennen ammattilaisuraansa Boughner pelasi vuodet 1988–1991 Sault Ste. Marie Greyhoundsissa OHL-juniorisarjassa. Vuonna 1991 hän toimi Greyhoundsin kapteenina seuran voittaessa OHL:n mestaruuden. Hän sai NHL-varauksen, kun Detroit Red Wings varasi hänet numerolla 32 varaustilaisuuden 1989 toisella kierroksella, ja aloitti ammattilaisuransa vuonna 1991. Hän pelasi vuodet 1991–1994 Red Wingsin farmiseuroissa, ensimmäisen vuoden pääasiassa Toledo Stormissa ECHL:ssä ja seuraavat kaksi Adirondack Red Wingsissä AHL:ssä. Kesäkuussa 1994 Boughner teki vapaana pelaajana sopimuksen Florida Panthersin kanssa, mutta hän ei edustanut myöskään Panthersia NHL:ssä. Hän pelasi kauden 1994–1995 Cincinnati Cyclonesissa IHL:ssä ja kauden 1995–1996 alun Carolina Monarchsissa AHL:ssä.

Boughner siirtyi helmikuussa 1996 Buffalo Sabresiin vaihdossa kolmannen kierroksen varausoikeuteen NHL:n varaustilaisuudessa 1996. Tämän jälkeen hän pelasi kymmenen kautta vakituisesti NHL:ssä. Sabresissä hän pelasi kolme kautta, kaudesta 1995–1996 kauteen 1997–1998, minkä jälkeen hän siirtyi kesäkuussa 1998 laajennusvaraustilaisuuden kautta silloiseen tulokasseuraan Nashville Predatorsiin. Maaliskuussa 2000 hän siirtyi Pittsburgh Penguinsiin pelaajakaupassa, jossa Predators sai vaihdossa Pavel Skrbekin, ja hän edusti seuraa kauden 2000–2001 loppuun. Heinäkuussa 2001 hän siirtyi vapaana pelaajana Calgary Flamesiin, jota hän edusti kaksi kautta. Hän jakoi kauden 2001–2002 lopulla Flamesin kapteenin tehtävän Craig Conroyn kanssa. Heinäkuussa 2003 Boughner siirtyi Flamesistä Carolina Hurricanesiin vaihdossa kahteen varausvuoroon ja helmikuussa 2004 Hurricanesista Colorado Avalancheen vaihdossa Chris Baheniin ja kahteen varausvuoroon. Hän edusti Avalanchea NHL-uransa loppuun, viimeisenä kautenaan kausi 2005–2006. Työsulun peruuttamalla kaudella 2004–2005 hän ei pelannut missään joukkueessa.

Boughner oli rooliltaan puolustava puolustaja. Hän pelasi NHL-urallaan 630 runkosarjaottelua, joissa hän teki 72 tehopistettä, 15 maalia ja 57 syöttöpistettä. Hän pelasi myös 65 pudotuspeliottelua, joissa hän teki 12 tehopistettä, kaikki syöttöpisteitä. Hän ei pelannut urallaan Stanley Cupin loppuotteluissa, mutta pääsi lähimmäksi kausina 1997–1998 ja 2000–2001, joina hänen edustamansa seurat, Buffalo Sabres ja Pittsburgh Penguins, pääsivät NHL:n itäisen konferenssin loppuotteluihin. Lempinimen Boogieman saanut Boughner tappeli usein NHL-kaukalossa, etenkin uransa alkupuolella. Hän tappeli NHL:n runkosarjassa yhteensä 106 kertaa ja NHL:n pudotuspeleissä kolme kertaa. Jäähyminuutteja hänelle kertyi runkosarjassa yhteensä 1382 ja pudotuspeleissä 67.

Boughner toimi vuosina 2003–2006 NHL:n pelaajayhdistyksen (NHLPA) varapuheenjohtajana.

### Valmentajana

Pelaajauransa jälkeen Boughner on toiminut jääkiekkovalmentajana. Hän toimi vuosina 2006–2010 neljä kautta OHL-seura Windsor Spitfiresin päävalmentajana ja valmensi seuran kausina 2008–2009 ja 2009–2010 sekä OHL:n että Memorial Cup -turnauksen mestariksi. Hänet nimettiin kausina 2007–2008 ja 2008–2009 sekä OHL:n että Canadian Hockey Leaguen vuoden valmentajaksi. Hän on toimi kaudella 2010–2011 alkaen NHL-seura Columbues Blue Jacketsin apuvalmentajana Scott Arnielin ollessa päävalmentaja ja palasi Windosin päävalmetanjaksi seuraavalla kaudella.

Boughner siirtyi San Jose Sharksin apuvalmentajaksi kaudeksi 2015–2016 ja siirtyi kahden kauden jälkeen Florida Panthersin päävalmentajaksi. Panthers ei edennyt Boughnerin valmentamilla kausilla pudotuspeleihin, joten seura irtisanoi hänet kauden 2018–2019 päätteeksi. Boughner palasi San Josen apuvalmentajaksi ja päävalmentaja Peter DeBoerin potkujen jälkeen hänestä tuli aluksi seuran väliaikainen päävalmentaja ja syyskuussa 2020 virallinen päävalmentaja.

Paitsi valmentajana, Boughner on toiminut myös Windsor Spitfiresin puheenjohtajana. Hän johti omistajaryhmää, joka osti seuran helmikuussa 2006. Boughner jatkoi Spitfiresin puheenjohtajana myös NHL-valmentajaksi siirtymisensä jälkeen.

Perhe
-----

Boughner on naimisissa ja hänellä on neljä lasta, kolme tytärtä ja poika.

Lähteet
-------

1. 1 2 3 4 5 6 7  Bob Boughner Legends of Hockey -sivustolla (englanniksi)
2. 1 2 3 4  Front Office *windsorspitfires.com*.  Arkistoitu 7.12.2010. Viitattu 6.11.2010. (englanniksi)
3. ↑  Bob Boughner The Internet Hockey Databasessa (englanniksi)
4. ↑  Calgary Flames Transactions - 2002 *ESPN.com*. Viitattu 6.11.2010. (englanniksi)
5. ↑  Avs get Boughner for pick, prospect *ESPN.com*.  21.2.2004. Viitattu 6.11.2010. (englanniksi)
6. ↑  This Day in Buffalo Sports History ; June 26, 1998 -- Boughner says goodbye.  *Buffalo News*, 26.6.2010. Artikkelin verkkoversio. Viitattu 6.11.2010.  (englanniksi) (Arkistoitu – Internet Archive)
7. ↑  Humphrey, John: 2009 Bob Boughner *sportsmediacanada.ca*. Viitattu 6.11.2010. (englanniksi)
8. ↑  Stevenson, Chris: Boogeyman talks skill development *slam.canoe.ca*.  24.8.2010. Viitattu 6.11.2010. (englanniksi)[vanhentunut linkki]
9. 1 2  Coaching Staff *bluejackets.nhl.com*. Viitattu 6.11.2010. (englanniksi)
10. ↑  Florida Panthers Name Bob Boughner Head Coach *nhl.com*. Viitattu 20.8.2021. (englanniksi)
11. ↑  Florida Panthers Relieve Head Coach Bob Boughner of Duties *nhl.com*. Viitattu 20.8.2021. (englanniksi)
12. ↑  San Jose Sharks Announce Organizational Coaching Staff *nhl.com*. Viitattu 20.8.2021. (englanniksi)